b'\n_START_ARTICLE_\nAmerikieti\xc5\xa1ka gotika\n_START_SECTION_\nApie paveiksl\xc4\x85\n_START_PARAGRAPH_\n1930 m. JAV tapytojas Grantas Vudas pasteb\xc4\x97jo nam\xc4\x85 (i\xc5\xa1lik\xc4\x99s iki \xc5\xa1iol) Eldono mieste, Ajovos valstijoje. Jam kilo id\xc4\x97ja nutapyti dviej\xc5\xb3 \xc5\xbemoni\xc5\xb3 portretus \xc5\xa1io namo fone, kurie vaizduot\xc5\xb3 vidutini\xc5\xb3 amerikie\xc4\x8di\xc5\xb3 por\xc4\x85. Kas i\xc5\xa1 tikro vaizduojama paveiksle, taip ir nei\xc5\xa1ai\xc5\xa1kinta ir pats menininkas apie tai nepaliko konkre\xc4\x8di\xc5\xb3 u\xc5\xbeuomin\xc5\xb3. Pagal papras\xc4\x8diausi\xc4\x85 ai\xc5\xa1kinim\xc4\x85, jame vaizduojama vidutin\xc4\x97 JAV vidurio-vakar\xc5\xb3 fermeri\xc5\xb3 \xc5\xa1eima, puritoni\xc5\xa1ka, konservatyvi._NEWLINE_\xc5\xa0\xc4\xaf paveiksl\xc4\x85 Grantas Vudas pristat\xc4\x97 \xc4\x8cikagos meno instituto organizuojamojoje parodoje 1930 m., kur jis laim\xc4\x97jo bronzos medal\xc4\xaf ir 300 USD premij\xc4\x85. Paveikslas tikriausiai b\xc5\xabt\xc5\xb3 neatkreip\xc4\x99s didelio d\xc4\x97mesio, jei jo neb\xc5\xabt\xc5\xb3 i\xc5\xa1populiarin\xc4\x99 laikra\xc5\xa1\xc4\x8diai. Paveiksle vaizduojama pora su \xc5\xa1ak\xc4\x97mis buvo traktuota, kaip JAV vidurio-vakar\xc5\xb3 vidutinio amerikie\xc4\x8dio karikat\xc5\xabra. Menininkas sulauk\xc4\x97 grasinim\xc5\xb3 i\xc5\xa1 Ajovos gyventoj\xc5\xb3 ir gyn\xc4\x97si nieko blogo nenor\xc4\x97j\xc4\x99s jame pavaizduoti, nes jis pats irgi yra regiono gyventojas. Anot Vudo, paveiksle vaizduojamas t\xc4\x97vas su dukterimi, o ne vyras ir \xc5\xbemona. Visgi greit laikra\xc5\xa1\xc4\x8diai i\xc5\xa1garsino \xc5\xa1\xc4\xaf paveiksl\xc4\x85 ir paprastai jis \xc5\xbeinomas, kaip tipini\xc5\xb3 u\xc5\xbesidariusi\xc5\xb3 ir provinciali\xc5\xb3 amerikie\xc4\x8di\xc5\xb3 parodija._NEWLINE_K\xc5\xabrin\xc4\xaf \xc4\xafsigijo \xc4\x8cikagos meno institutas. Jam pozavo Granto Vudo sesuo Nan ir vietos dantistas B. H. McKeeby. Vudas nutap\xc4\x97 juos atskirai ir jie niekuomet nepozavo paveikslui kartu. I\xc5\xa1 prad\xc5\xbei\xc5\xb3 dailininkas galvojo nutapyti paveiksle gr\xc4\x97bl\xc4\xaf, bet v\xc4\x97liau nutap\xc4\x97 \xc5\xa1akes. Moteris d\xc4\x97vi savo mamos medalion\xc4\x85 ir jos d\xc4\x97vimi drabu\xc5\xbeiai jau tuo metu buvo i\xc5\xa1\xc4\x97j\xc4\x99 i\xc5\xa1 mados. Paveikslo pavadinimas kildinimas i\xc5\xa1 jame vaizduojamo namo, pastatyto tuo metu populiariu eklektiniu toki\xc5\xb3 kaimo ferm\xc5\xb3 stiliumi naudojant gotikines formas (pvz., centrinio vir\xc5\xa1utinio lango forma). Taip pat, paveikslas atliktas XV a. \xc5\xa0iaur\xc4\x97s renesanso dailei b\xc5\xabdinga maniera su labai tiksliai ir ai\xc5\xa1kiai i\xc5\xa1reik\xc5\xa1tomis detal\xc4\x97mis, frontaliomis heroj\xc5\xb3 pozomis. Paveikslo stilistika priskiriama realistinei meno kryp\xc4\x8diai.'